标题：盖庐
基本信息
《盖庐》，又名《伍子胥兵法》。于1983年12月，在湖北省江陵县张家山江陵砖瓦厂内出土，也称第247号汉墓。《盖庐》有竹简55枚，全书共9篇，原文2093个字。原文加标点符号共有各种字符3045个。 墓主在西汉吕后2年（公元前186年）左右去世。其是一名低级官吏，通晓法律，能计算，好医术，导引。随葬各种古书著作，全部竹简1236枚，《盖庐》在其中。据出土历谱记录，年限为自汉高祖5年（公元前202年）至吕后2年（公元前186年）间。《伍子胥兵法》距今已2100多年。 竹简从1984 年整理，2001年完成出版。《伍子胥兵法》由军事科学院战略部研究员陈宇2003年破解完成问世。并对伍子胥与孙武二人兵法进行了对比研究，对兵法产生社会背景，战争环境作了述评。
内容简介
盖庐一部很有价值的兵书。其中的盖庐即吴王阖闾、申胥为伍子胥。《汉书·艺文志》分兵家为四：兵权谋、兵形势、兵阴阳、兵技巧。《盖庐》无疑属于兵阴阳一派，也是现存能见到的最早的兵阴阳著作。从《左传》等典籍来看，伍子胥，即使不是兵阴阳家的始祖，至少也是重要的代表人物。 原文（一）　盖庐问申胥曰：“凡有天下，何毁何举，何上何下？治民之道，何慎何守？使民之方，何短何长？循天之则，何去何服？行地之德，何范何极？用兵之极何服？”　申胥曰：“凡有天下，无道则毁，有道则举；行义则上，废义则下。治民之道，食为大葆，刑罚为末，德正政为首。　使民之方，安之则昌，危之则亡，利之则富，害之有殃。循天之时，逆之有祸，顺之有福。行地之德，得时则岁年熟，百姓饱食；失时则危其国家，倾其社稷。　凡用兵之谋，必得天时，王名可成，妖孽不来，凤鸟下之，无有疾灾，蛮夷宾服，国无盗贼，贤悫则起，暴乱皆伏，此谓顺天之时。黄帝之征天下也，太上用意，其次用色，其次用德，其下用兵革，而天下人民、禽兽皆服。建势四辅，及彼太极，行彼四时，环彼五德。日为地[上徼下纟]，月为天则，以治下民，及破不服。其法曰：天为父，地为母，参辰为纲，列星为纪，维斗为击，转橦更始。苍苍上天，其央安在？洋洋下之，孰知其始？央之所至，孰知其止？天之所夺，孰知其已？祸之所发，孰智知其起？福之所至，孰智知而喜？东方为左，西方为右，南方为表，北方为里，此谓顺天之道。乱为破亡，治为人长久。” 
（二） 盖庐曰：“何谓天之时？” 申胥曰：“九野为兵，九州为粮，四时五行，以更相攻。天地为方圜，水火为阴阳，日月为刑德，立为四时，分为五行，顺者王，逆者亡，此天之时也。”
（三） 盖庐曰：“凡军之举，何处何去？” 申胥曰：“军之道，冬军军于高者，夏军军于埤者，此其胜也。当陵而军，命曰申固；背陵而军，命曰乘势；前陵而军，命曰笵光；右陵而军，命曰大武；左陵而军，命曰清施。背水而军，命曰绝纪；前水而军，命曰增固；右水而军，命曰大顷；左水而军，命曰顺行。军恐疏遂，军恐进舍，有前十里，毋后十步。此军之法也。”
（四） 盖庐曰：“凡战之道，何如而顺，何如而逆；何如而进，何如而却？” 申胥曰：“凡战之道，冬战从高者击之，夏战从卑者击之，此其胜也！ 其时曰：黄麦可以战，白冬可以战，德在土、木、在金可以战；昼背日、夜背月可以战，是谓用天之八时。左太岁、右五行可以战；前赤鸟、后背天鼓可以战，左青龙、右白虎可以战，招摇在上、大陈其后可以战，壹左壹右、壹逆再背可以战，是谓顺天之时。鼓于阴以攻其耳，阵于阳以观其耳，目异章惑以非其阵，毋要堤堤之期，毋击堂堂之陈，毋攻逢逢之气，是谓战有七术。 太白入月、荧惑入月可以战，日月并食可以战，是谓从天四殃，以战必庆。　丙午、丁未可以西向战，壬子、癸亥可以南向战，庚申、辛酉可以东向战，戊辰、己巳可以北向战，是谓日有八胜。　彼兴之以金，吾击之以火；彼兴以火，吾击之以水；彼兴以水，吾击之以土；彼兴之以土，吾击之以木；彼兴以木，吾击之以金。此用五行胜也。　春击其右，夏击其里，秋击其左，冬击其表，此谓背生击死，此四时胜也。”
（五） 盖庐曰：“凡攻之道，何如而喜，何如而有咎？” 申胥曰：“凡攻之道，德义是守，星辰日月，更胜为右。四时五行，周而更始。大白金也，秋金强，可以攻木；岁星木【也，春木】强，可以攻土；填星土也，六月土强，可以攻水；相星水也，冬水强，可以攻火；荧惑火也，四月火强，可以攻金。此用五行之道也。　【秋】生阳也，木死阴也，秋可以攻其左；春生阳也，金死阴也，春可以攻其右；冬生阳也，火死阴也，冬可以攻其表；夏生阳也，水死阴也，夏可以攻其里。此用四时之道也。地橦八日，日橦八日，日舀十二日，皆可以攻，此用日月之道也。” （六） 盖庐曰：“攻军回众，何去何就？何如而喜，何如而凶？” 申胥曰：“凡攻军回众之道，相其前后，与其进退。慎其尘埃，与其緂气。日望其气，夕望其埃，清以如云者，未可军也。埃气乱孪，浊以高远者，其中有动志，戒以须之，不去且来。有军于外，甚风甚雨，道留于野，粮少卒饥，毋以食马者，攻之。甚寒甚暑，军数进舍，卒有劳苦，道则辽远，粮食绝者，攻之。军少则恐，众则乱，舍于易，毋后援者，攻之。军众则眛，将争以乖者，攻之。　军老而不治，将少以疑者，攻之。　道远日暮，疾行不舍者，攻之。　军急以却，甚雨甚风，众有惧心者，攻之。　军少以恐，不□□不动，欲后不敢者，攻之。 此十者，攻军之道也。”（七）　 盖庐曰：“凡击敌人，何前何后，何取何予？” 申胥曰：“凡击敌人，必以其始至，马牛未食，卒毋行次，前垒未固，后人未舍，徒卒饥恐，我则疾[口虖]（呼），从而击之，可尽其处。 敌人待我以戒，吾待之以怠；彼欲击我，我其不能；彼则数出，有躁气，我有静志，起而击之，可使毋兹。敌人陈以实，吾禺以希；彼有乐志，我示以悲；彼有胜意，我善待、我伏待之；敌人易我，我乃疾击之。敌人向我以心，吾以胠遇之；彼易胜我，我以诱之，敌人逐北，我伏须之。彼人阵以实，吾遇以虚；彼有乐志，吾示以悲；彼有胜意，我善待之，可使毋归。敌人来进，吾与相诱，数出其众，予之小利，合则去北，毋使多至，敌人逐北，必毋行次，彼有胜虑，我还击之，彼必不虞，从而触之，可使毋去。敌人来阵，我勿用却，日且暮，我则不出，彼必去，将有还志，卒有归虑，从而击之，可使毋顾。敌人出虏，毋迎其斥，彼为战气，我戒不斗，卒虏则重，众还不恐，将去不戒，前者已入，后有至意，从而击之，可使必北。我警皮彼怠，何为弗衰！敌人且归，我勿用追，使之半入，后者则摇，众有惧心，我则疾噪，从而击之，可使毋到。两敌相当，我则必定，彼有胜志，我击其后，走者不复，□□□就，彼则失材，开而击之，可使甚病。　敌人进舍，天气甚暑，多肠辟者，我徇彼病，何为弗胜！　此十者，战【之道】也。」　（八） 盖庐曰：“天之生民，无有恒亲，相利则吉，相害则灭。吾欲杀其害民者，若何？” 申胥曰：“贵而毋义，富而不施者，攻之。　 不孝父兄，不敬长傁者，攻之。　不慈[禾犀]悌，不入伦雉者，攻之。　商贩贾市，约价强买不已者，攻之。　居里不正直，强而不听□正，出入不请者，攻之。　公耳公孙，与耳□门，暴骜不邻者，攻之。　为吏不直，狂枉法式，留难必得者，攻之。　不喜田作，出入甚客者，攻之。　常以夺人，众以无亲，喜反人者，攻之。　此十者，救民道也。”
（九）　盖庐曰：“以德【攻何如】？” 【申胥曰】：“以德攻者：　其毋德者，自置为君，自立为王者，攻之。　暴而无亲，贪而不仁者，攻之。　赋敛重，强夺人者，攻之。　刑政危，使民苛者，攻之。　缓令而急征，使务胜者，攻之。　外有虎狼之心，内有盗贼之智者，攻之。　暴乱毋亲而喜相诖者，攻之。　众劳卒罢，虑众患多者，攻之。　中空守疏而无亲□□者，攻之。　群臣申，三日用暴兵者，攻之。　地大而无守备，城众而无合者，攻之。　国□室毋度，名其台榭，重其征赋者，攻之。　国大而德衰，天旱【而】数饥者，攻之。
注：其中括号内为缺字。